ગુજરાતમાં ખાનગી વાહનો માસિક હપ્તેથી ચાલે છે. રિક્ષાઓમાં પોલીસના હપ્તા બાંધી દેવામાં આવ્યા છે તેથી અમદાવાદ જેવા શહેરમાં એક રિક્ષામાં આગળ ચાર અને પાછળ ચાર એમ કુલ આઠ મુસાફરો મોતની મુસાફરી કરી રહ્યાં છે. પબ્લિક ટ્રાન્સપોર્ટેશનના અભાવે ખાનગી વાહનો મોં માગ્યા દામ વસૂલ કરી રહ્યાં છે. તમે ફુડકોર્ટ બનાવવા માગો છો તો પહેલાં ટ્રાફિક પોલીસ, પોલીસ સ્ટેશનના ઇન્ચાર્જ, ફુડ એન્ડ ડ્રગ્સના ઇન્સ્પેક્ટર, ગુમાસ્તા ધારા- તોલમાપના કર્મચારી, ફાયર સેફ્ટીના કર્મચારી, મ્યુનિસિપલ કમિશનરેટના કર્મચારી, વેટ કે જીએસટીના કર્મચારી, જિલ્લા કલેક્ટર કચેરીના કર્મચારી તેમજ સ્થાનિક સંસ્થાના માથાભારે શાસકને હપ્તા ભરી આપવા પડશે, ત્યારબાદ તમે બિઝનેસ કરી શકો છો. ભ્રષ્ટાચારથી ખદબદતી ઓફિસોમાં તમારે જામીન ઉપર છૂટ્યા હોય તેમ ફરજીયાત હાજરી આપવી પડે છે. તમારા બિઝનેસના સ્થળે જેમ જેમ વધારે ભીડ થશે તેમ તેમ તમારે છ મહિને હપ્તાની રકમમાં વધારો પણ કરવો પડે છે. અધિકારીઓને ખુશ કરવા તમારે તેમને વારંવાર મફતમાં ચા-પાણી-નાસ્તાની સુવિધા આપવાની રહે છે. આ એક કડવું સત્ય છે અને સરકાર તેને નજરઅંદાજ કરી રહી છે.